Document ID: 32006R0228

ΚΑΝΟΝΙΣΜΌΣ (ΕΚ) αριθ. 228/2006 ΤΗΣ ΕΠΙΤΡΟΠΉΣ
της 9ης Φεβρουαρίου 2006
που τροποποιεί τον κανονισμό (ΕΚ) αριθ. 2257/94 για τον καθορισμό ποιοτικών κανόνων για τις μπανάνες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1), και ιδίως το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2257/94 της Επιτροπής (2) καθορίζει λεπτομερείς κανόνες για την εφαρμογή του κανονισμού (ΕΟΚ) αριθ. 404/93 όσον αφορά τους ποιοτικούς κανόνες για τις μπανάνες.
(2)
Η πρόσφατη έρευνα σχετικά με τις ποικιλίες μπανάνας οδήγησε στην ανάπτυξη διαφόρων υβριδίων. Ένα από αυτά είναι η ποικιλία Flhorban 920, ένα τριπλοειδές υβρίδιο, Musa balbisiana X Musa acuminata, το οποίο ανήκει την ομάδα AAA. Η ποικιλία αυτή απέκτησε κοινοτική προστασία με την απόφαση αριθ. 13757 του Κοινοτικού Γραφείου Φυτικών Ποικιλιών, της 19ης Ιουλίου 2004. Τα υβρίδια πρέπει, επομένως, να καλύπτονται από τον κανονισμό (ΕΚ) αριθ. 2257/94.
(3)
Λόγω των ειδικών κλιματολογικών συνθηκών στις περιοχές αυτές, στον κανονισμό (ΕΚ) αριθ. 2257/94 προβλέπεται η δυνατότητα να διατίθενται στην αγορά της Κοινότητας οι μπανάνες που παράγονται στη Μαδέρα, στις Αζόρες, στο Algarve, στην Κρήτη και στη Λακωνία, όταν ταξινομούνται στην κατηγορία ΙΙ, ακόμη και αν δεν ανταποκρίνονται στην απαίτηση να έχουν ελάχιστο μήκος 14 cm. Είναι σκόπιμο να προβλεφθεί η ίδια παρέκκλιση για τις μπανάνες που παράγονται στην Κύπρο, όπου οι κλιματολογικές συνθήκες είναι παρόμοιες.
(4)
Εν όψει της ζήτησης στην κοινοτική αγορά και λαμβάνοντας υπόψη το πρότυπο του Codex Alimentarius σχετικά με τις μπανάνες (Codex Stan 205-1997), θα πρέπει να θεσπισθεί διάταξη η οποία να επιτρέπει τη διάθεση στην αγορά μπανανών ταξινομημένων ως μεμονωμένων καρπών.
(5)
Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 2257/94.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2257/94 τροποποιείται ως εξής:
1)
Το παράρτημα Ι τροποποιείται ως εξής:
α)
Το σημείο I αντικαθίσταται από το ακόλουθο κείμενο:
«I. ΟΡΙΣΜΟΣ ΤΟΥ ΠΡΟΪΟΝΤΟΣ
Ο παρών κανόνας αφορά τις μπανάνες των ποικιλιών Musa (AAA) spp., (καλλιεργήσιμες ποικιλίες), υποομάδες Cavendish και Gros Michel, καθώς και τα υβρίδια, που αναφέρονται στο παράρτημα ΙΙ, οι οποίες προορίζονται για κατανάλωση σε νωπή κατάσταση, αφού υποστούν προετοιμασία και συσκευασία. Εξαιρούνται οι μπανάνες plantain, οι μπανάνες που προορίζονται για βιομηχανική μεταποίηση, καθώς και οι γλυκομπανάνες.»
β)
Στο σημείο III, το τέταρτο εδάφιο αντικαθίσταται από το ακόλουθο κείμενο:
«Κατά παρέκκλιση από το τρίτο εδάφιο, οι μπανάνες που παράγονται στη Μαδέρα, στις Αζόρες, στο Algarve, στην Κρήτη, στη Λακωνία και στην Κύπρο, μήκους μικρότερου των 14 cm, μπορούν να διατεθούν στην αγορά της Κοινότητας, αλλά ταξινομούνται στην κατηγορία ΙΙ.»
γ)
Στο σημείο V.Γ, το πρώτο εδάφιο αντικαθίσταται από το ακόλουθο κείμενο:
«Οι μπανάνες ταξινομούνται σε τσαμπιά και σε δέσμες (αποκοπέντα τμήματα του τσαμπιού) τουλάχιστον τεσσάρων καρπών. Οι μπανάνες μπορούν επίσης να ταξινομούνται ως μεμονωμένοι καρποί.»
2)
Στο παράρτημα II, ομάδα AAA, μετά την υποομάδα Gros Michel παρεμβάλλεται η ακόλουθη σειρά:
Ομάδα
Υποομάδα
Κύριες καλλιεργούμενες ποικιλίες
(μη διεξοδικός κατάλογος)
«Υβρίδια
Flhorban 920»
Άρθρο 2
Ο παρών κανονισμός αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Φεβρουαρίου 2006.

Labels: 3
17
15